Lucia Berdisová

Mgr. et Mgr. Lucia Berdisová, PhD., LL.M. (* 1982, Trnava) je slovenská právnička, teoretička, vedecká pracovníčka a aktivistka. V súčasnosti pôsobí na Právnickej fakulte v Trnave a v Ústave štátu a práva SAV.

 Životopis 
Svoje akademické vzdelanie započala na Filozofickej fakulte Trnavskej univerzity v Trnave, kde v roku 2008 získala bakalársky titul v odbore filozofia. V štúdiu pokračovala na tej istej fakulte a v roku 2012 dosiahla magisterský titul v rovnakom odbore. Súčasne sa venovala aj štúdiu práva, ktoré úspešne ukončila na Právnickej fakulte Trnavskej univerzity v Trnave v roku 2005, kde neskôr získala aj titul PhD. v odbore Teória a dejiny štátu a práva v roku 2010. Svoje vzdelanie dovŕšila v roku 2017 ziskom titulu LL.M. na Fakulte práva Univerzity v Cambridgi.

Svoju vedeckú a pedagogickú činnosť začala na Právnickej fakulte Trnavskej univerzity v Trnave v roku 2005 ako asistentka a neskôr odborná asistentka. V roku 2011 sa stala vedeckou pracovníčkou na Ústave štátu a práva Slovenskej akadémie vied, kde sa venovala základnému výskumu. V rokoch 20122013 pracovala ako poradkyňa na Ústavnom súde Slovenskej republiky, kde pripravovala návrhy rozhodnutí a iné podklady pre rozhodovaciu činnosť súdu.

Od roku 2005 pôsobí na Právnickej fakulte Trnavskej univerzity v Trnave, kde vedie semináre a prednášky v oblastiach ústavného práva, judikatúry Európskeho súdu pre ľudské práva, interpretácie a argumentácie v rozhodovacej činnosti najvyšších a ústavných súdov a ďalších predmetov.

Počas svojej kariéry sa stala členkou viacerých národných a medzinárodných organizácií. Patrí medzi bývalých členov Súdnej rady a je tiež členkou Výboru pre práva LGBTI osôb Rady vlády SR pre ľudské práva, národnostné menšiny a rodovú rovnosť.

V decembri 2021 ju prezidentka Zuzana Čaputová vymenovala za členku Súdnej rady SR. Vo funkcii pôsobila od 1. decembra 2021 do 15. júla 2024, keď ju spolu s druhým členom súdnej rady, Tomášom Gábrišom, odvolal prezident Peter Pellegrini.

 Oblasť záujmu a výskumu 
Zameriava sa na normativitu, právnu argumentáciu, analytickú jurisprudenciu, ľudské práva, zákaz diskriminácie, ústavné súdnictvo a profesijnú etiku. Skúma právne normy a ich vplyv na spoločnosť, analyzuje právne argumentačné techniky, zameriava sa na presnosť právnych pojmov, a prispieva k ochrane ľudských práv a rovnosti. V oblasti ústavného súdnictva hodnotí úlohu ústavných súdov a ich vplyv na právny systém. Skúma tiež etické normy a dilemy v právnej praxi. Je autorkou množstva vedeckých publikácií.

 Publikačná činnosť (výber) 
 COLOTKA, P. – KÁČER, M. – BERDISOVÁ, L.: Právna filozofia dvadsiateho storočia. Praha: Leges, 2016, 304 s., ISBN 978-80-7502-134-2.
 BERDISOVÁ, L.: Objectivity and arbitrariness of blind rule-following or what it means to follow a (legal) rule blindly. In: Breda, V., Rodak, L. (eds.): Diverse Narratives of Legal Objectivity: an interdisciplinary perspective. Frankfurt am Main: Peter Lang, 2016, s. 2956, 252 s.
 BERDISOVÁ, L.: Ústavný súd Slovenskej republiky. In. Krošlák, D. a kol.: Ústavné právo. Bratislava: Wolters Kluwer, 2016, s. 551615, 804 s. ISBN 978-80-8168-511-8.
 BERDISOVÁ, L.: Ludwig Wittgenstein a kopernikovský obrat v práve. Bratislava : Ústav štátu a práva Slovenskej akadémie vied, 2023. 144 s. ISBN 978-80-974487-3-8.

 Ocenenia 
 Laureátka ceny FLAMMA pre inšpiratívne české a slovenské právničky (2021),
 Cena verejného ochrancu práv tzv. „Ombudsmanské ďakujem“ za realizáciu rôznorodých aktivít vedúcich k zvyšovaniu úrovne života LGBTI+ ľudí, odstraňovaniu diskriminácie, zvyšovaniu ochrany a podpore práv menšín na Slovensku.

 Referencie 

 Externé odkazy 
 Zoznam publikačnej činnosti na webe SAV
 Životopis Lucie Berdisovej na webe SAV

Kategória:Osobnosti z Trnavy
Kategória:Slovenskí vysokoškolskí pedagógovia
Kategória:Členovia Súdnej rady SR
Kategória:Slovenskí aktivisti
Kategória:Slovenské LGBT osobnosti
Kategória:Pracovníci Slovenskej akadémie vied
Kategória:Vyučujúci na Trnavskej univerzite v Trnave
Kategória:Absolventi Právnickej fakulty Trnavskej univerzity v Trnave
Kategória:Absolventi Filozofickej fakulty Trnavskej univerzity v Trnave
Kategória:Absolventi University of Cambridge
Kategória:Slovenskí ústavní právnici
Kategória:Slovenskí právni teoretici